In nomine Domini amen. Anno incarnationis eiusdem millesimo ducentesimo sexagesimo primo mense nouembri nos Milo et Constantius filii quondam defuncti Dominici Truchot notum facimus omnibus presentes litteras inspecturis quod nos pro utilitate et necessitate nostra uendidimus concessimus et quittauimus in hereditatem perpetuam uiris uenerabilibus et religiosis .. abbati et conuentui ecclesie Sancti Stephani Dyuionensis domum quamdam cum manso et omnibus pertinenciis ipsius sitam in uilla de Marcennaio ante domum prioris de Marcennaio iuxta uiam publicam ex una parte et iuxta mansum dicti prioris de Marcennaio ex altera. De cuius uenditionis precio iusto et legittimo plenam perfectam et integram solutionem recepimus et habuimus in pecunia numerata et propter hoc de dicta domo et manso et omnibus pertinenciis ipsius nos omnino deuestiuimus et dictos abbatem et conuentum per manum domini Bernardi tunc prioris de Marcennaio corporaliter inuestiuimus et tenemur et promittimus quilibet nostrum in solidum et pro toto sub obligatione bonorum nostrorum omnium mobilium et immobilium presentium et futurorum per sacramentum nostrum pro nobis et nostris heredibus quos ad hoc obligamus prestitum corporale dictam domum cum manso et omnibus pertinenciis ipsius garantire dictis abbati et conuentui et eorum successoribus perpetuo contra omnes et nos pro eis semper et ubique locorum et in omni curia contra personas omnes opponere propter hoc et respondere propriis sumptibus et eos inde conseruare modis omnibus indempnes si qui calumpniatores apparerent quod absit et in nullo de cetero per nos uel per alios uerbo uel facto seu consensu uel modo alio contraire. In quorum omnium testimonium presentibus litteris sigilla uirorum uenerabilium domini Mercatoris decani capelle Ducis et magistri Alberici decani Christianitatis Dyuionensis rogauimus et fecimus apponi. Actum anno et mense predictis. Sigillatum duobus sigillis in cera alba.